לינור אברג'יל

ביוגרפיה

אברג'יל השלימה תואר ראשון במשפטים במכללה האקדמית נתניה ובשנת 2013 הוסמכה כעורכת דין.

קריירת דוגמנות

אברג'יל החלה את דרכה בעולם הדוגמנות בשנת 1996, בגיל 16, כאשר יוצגה על ידי סוכנות "לוק". בשנת 1997 זכתה במקום השני בתחרות "תגלית השנה" ובשנת 1998 זכתה במקום הראשון בתחרות מלכת היופי. בנובמבר 1998, בגיל 18, זכתה אברג'יל בתואר מיס עולם. נכון לשנת 2019, היא הישראלית היחידה שזכתה בתואר זה.
לאחר זכייתה בתואר מיס עולם עבדה כדוגמנית והשתתפה בתצוגות אופנה בישראל ובעולם. בשנת 2009, עם חזרתה בתשובה, אברג'יל הפסיקה לדגמן. בשנת 2017, לאחר הפסקה של 8 שנים, חזרה למסלול הדוגמנות בשבוע האופנה לכבוד אירוע התרמה למען עמותת רוח נשית.

פרשת האונס

בשנת 1998, מספר ימים לפני תחרות מיס עולם, נחשף בעיתונות העולמית כי חודשיים קודם לכן נאנסה אברג'יל באיטליה על ידי נור שלמה, תושב גבעת זאב, אזרח מצרים לשעבר שהתגייר ונישא לישראלית. נור, סוכן נסיעות במקצועו, התבקש על ידי אברג'יל לסייע לה בהקדמת טיסתה לישראל. הוא לקח אותה ברכבו ממילאנו לרומא בנימוק שמשם יקל עליה לעלות על מטוס לישראל, באמצע הדרך הוא פנה לדרך עפר ושם כבל אותה ואנס אותה באיומי סכין. אברג'יל סיפרה כי היא נזהרה לא לבכות ואמרה לו ש"הכל בסדר" ובוא נתייחס לזה "כסטוץ חד פעמי" כדי להרגיע אותו ושלא יהרוג אותה. מיד כשהגיעה לתחנת הרכבת ברומא סיפרה את שאירע לעוברת אורח שסייעה לה, התקשרה להוריה והגישה תלונה במשטרה באיטליה ובישראל. דבר התלונה נאסר לפרסום בישראל, ונור שלא ידע עליה, הגיע לבקר את ילדיו בישראל ונעצר בשדה התעופה. במשפט הורשע בחטיפה ואינוס ונידון ל-16 שנות מאסר. אברג'יל פעלה למניעת שחרורו המוקדם, והוא ריצה את מלוא עונשו.

הסרט "מיס עולם האמיצה"

בשנת 2008, יזמה אברג'יל את צילומי ההסרט התיעודי "מיס עולם האמיצה". הסרט מתרכז באונס של אברג'יל ואופן ההתמודדות שלה איתו, לצד שיחות עם נשים נוספות ששרדו תקיפה מינית, ביניהן השחקניות פראן דרשר וג'ואן קולינס. את הסרט ביימה ססיליה פק, במאית אמריקאית, בתו של השחקן גרגורי פק. במהלך הסרט מבקרת אברג'יל במדינות רבות ברחבי העולם להיפגש ולחזק נשים נפגעות אונס ואלימות. היא מרצה בכנסים בארצות הברית ובדרום אפריקה, וקוראת לנשים לדבר ואף לצעוק על המאורע הטראומטי שחוו. בסופו של הסרט משחזרת אברג'יל את הדרך שעשתה ביום האונס, ונפגשת שוב בתחנת הרכבת עם האשה שקיבלה את פניה אז, טיפלה בה, ועודדה אותה להתלונן במשטרה. בינואר 2014 שודר הסרט בערוץ 2 ועורר תגובות חיוביות.
הסרט היה מועמד לפרס אמי בקטגוריה של סרטים דוקומנטרים.

קריירת משחק

בשנת 2004 סיימה אברג'יל לימודי משחק ב"בית צבי" והשתתפה בהצגה "ועידת פסגה". בשנת 2006 השתתפה בהצגה של תיאטרון בית ליסין "החדר הכחול" מאת דייוויד הר, לצד ליאור אשכנזי. בשנת 2008 השתתפה בהצגה "מקווה" של בית ליסין. בהמשך אותה שנה נבחנה לאודישנים ל-MTV אך לא התקבלה.
בשנת 2016 שיחקה בתפקיד הראשי בהצגת חנוכה "גיבורי האור" ובשנת 2018 שיחקה תפקיד משני בהצגת חנוכה "עולם האגדות" כמלכה שהרעילה את שלגיה. שתי ההצגות הופקו על ידי רמי לוי שיווק השקמה.
החל משנת 2018 משתתפת בסדרת הטלוויזיה "שנות ה-80" בתפקיד הרבנית רבקה קורקוס.

יזמות עסקית

בשנת 2017 השיקה ביחד עם חברתה ואשת העסקים יפית אטיאס את LYA ("ליה", ראשי התיבות של שמותיהן), מותג לאופנת נשים צנועה. השמלות מיוצרות בישראל ונמכרות בחנות מקוונת. אברג'יל הצטלמה לקמפיין הקולקציה עם פאה במראה טבעי בכדי להדגיש שהבגדים אינם מיועדים רק למגזר הדתי.

הנחיית טקס הדלקת המשואות

ביום העצמאות 2019 הנחתה אברג'יל את טקס הדלקת המשואות לצידו של השחקן אביב אלוש. במהלך הנחייתה חבשה כיסוי ראש. פוסט שפרסם ברשת פייסבוק נשיא בית משפט השלום בבאר שבע לשעבר, עודד אל-יגון, ובו כינה את כיסוי הראש של אברג'יל "תרבוש רב קומות" חולל סערת רשת גדולה וגרר גינויים מקיר לקיר. חברת הכנסת שרן השכל הודיעה כי תחבוש כיסוי ראש במשך שבוע לאות הזדהות עם אברג'יל. גם שרת המשפטים איילת שקד גינתה את דברי השופט לשעבר וכתבה "היום מועמד כמו השופט אליגון לא היה נכנס בשערי הוועדה לבחירת שופטים", הצטרפה ל"מחאת השביס" ופרסמה תמונה שלה עם כיסוי ראש.

חיים אישיים

ב-6 ביולי 2006 נישאה אברג'יל לכדורסלן הליטאי שארונאס יאסיקביצ'יוס. בשנת 2008 הזוג התגרש.
בשנת 2008 החלה בתהליך חזרה בתשובה יחד עם בן זוגה, מנהל האמנים אורון כלפון, לו נישאה באוגוסט 2010. במאי 2012 נולדו להם תאומים, באוקטובר 2013 נולדה להם בת ובספטמבר 2019 נולדה להם בת נוספת. מתגוררת עם משפחתה בנתניה.